**„Ha nagy leszek, itt fogok dolgozni” – diákok látogatták meg a Gyógyszerésztudományi Kar Szövetnyomtató laboratóriumát**

**Pályaorientációs nap keretében tett látogatást a patacsi Kovács Béla Általános Iskola mintegy 30 negyedik osztályos tanulója PTE Gyógyszerésztudományi Karának szövetnyomtató laboratóriumában, ahol többek között sejteket vizsgálhattak mikroszkóp alatt, megismerhették a laboratórium berendezéseit, és egy egyszerű kísérletben is részt vehettek. A látottak által elbűvölt tanulók egy részéből talán a kutatók jövőbeli nemzedéke válik.**

Meglehetősen nehéz lenne rangsorolni, hogy mi nyűgözte le jobban az október 12-én **a Szentágothai János Kutatóközpont Wnt Jelátviteli és Biotechnológiai Kutatócsoportjának szövetnyomtató laboratóriumába látogató diákok**at: a mínusz 190 Celsius-fokos **folyékony nitrogén**; a **mikroszkóp alatt tanulmányozható sejttenyészetek**; a különféle **inkubátorok és bioreaktorok**, avagy az egész intézmény légköre. A lelkes negyedik osztályosok egymással vetélkedve sorolták fel kérdésünkre a laboratóriumban tapasztalt csodákat, és könnyen lehet, hogy az élmény többük jövőjére is hatással lehet.

A Kovács Béla Általános Iskola diákjai **már másodszor jártak „sejtnézőben” a szövetnyomtató laboratóriumban,** és ami tavaly egyfajta vészmegoldásként indult, az mára hagyománnyá vált.

*„2021-ben egy utolsó pillanatban lemondott program miatt jöttek hozzánk a diákok szülői közbenjárásra, ám mind a gyerekeknek, mind nekünk akkora élményt jelentett ez a látogatás, hogy mindenképpen meg szerettük volna ismételni”* – mesél a kezdetekről Bóvári-Biri Judit, a Gyógyszerészi Biotechnológiai Intézet tanársegéde és a Wnt Jelátviteli és Biotechnológiai Kutatócsoport munkatársa.

Bár a negyedik osztályos korcsoport elsőre kicsit fiatalnak tűnhet egy olyan laborlátogatásra, amelyre inkább a pályaválasztáson gondolkodó középiskolásokat vagy akár egyetemistákat képzelnénk, **a tízévesek sok szempontból ideális résztvevőknek számítanak**.

*„Már érdeklődnek a világ dolgai iránt, és még sokkal nyitottabbak, mint az idősebb korosztályok tagjai, akik már orientálódnak valamilyen irányba, és sokkal koncentráltabb a figyelmük.* ***Ők mindent észrevesznek, és mernek kérdezni, mégpedig nagyon okos és inspiráló kérdéseket tesznek fel****”* – fogalmazott a tanársegéd.

**A gyerekek** pedig valóban nem voltak híján a lényegre törő, okos kérdéseknek, miközben **sejttenyészeteket tanulmányozhattak mikroszkóp alatt, megnézhették a folyékony nitrogénes tárolókat, szemrevételezhették az inkubátorokat és bioreaktorokat**, valamint szemléletes **bevezetést kaptak a** **sejtek működésének alapjairól**. Legvégül pedig egy **kísérletben is részt vehettek**, amely során a nyálukban található DNS került kicsapásra.

Bóvári-Biri Judit szerint azért is fontosak az ilyen alkalmak, mert a **bonyolult, akár elvont kutatásokat is közel lehet hozni a gyerekek számára**. Mindez pedig így is történt: a mintegy két órára rúgó látogatás alatt nem igazán lehetett látni unatkozó diákot, mindenki feszülten figyelt és vett részt a beszélgetésben.

Nem csoda hát, hogy rögtönzött közvélemény-kutatásunk alapján **sokan tudnák elképzelni magunkat kutatóként a látottak, tapasztaltak hatására**, és bár volt olyan, aki a meglehetősen szigorú tanulmányi követelmények hallatán inkább a focista karriert preferálta, egy kisfiú némi elgondolkodás után csendes elhatározottsággal jelentette: ***„Ha nagy leszek, itt fogok dolgozni”***.

Addig persze még hosszú időnek kell eltelnie, de a Wnt Jelátviteli és Biotechnológiai Kutatócsoport tagjai örömmel várják az érdeklődő diákokat, akiket inspirálhatnak és inspirálódhatnak általuk.